text: Без звездите си България регистрира пета загуба в Лигата на нациите - Волейбол - Dsport.bg
  Начало Новини Спорт Волейбол Без звездите си България регистрира пета загуба в Лигата на нациите
  Без звездите си България регистрира пета загуба в Лигата на нациите
  Габриел Талви 05 Юни | 22:27
  Българският национален отбор по волейбол отстъпи на Иран с 0:3 гейма (20:25, 31:33, 22:25) в последния си мач от втората фаза на Лигата на нациите. За "трикольорите" предстоят три дни почивка, преди старта на третата фаза.
  Първият гейм стартира отлично за нашите, които поведоха с 6:2 след добри изяви на Стефан Чавдаров и диагоналът Радослав Парапуков. Първото техническо прекъсване дойде при 8:5 в полза на България. Последва обаче мощна серия на начален удар от страна на Сейед Мохамад Мусави и равенството бе възстановено. Иранците направиха няколко добри блока и на второто техническо прекъсване водеха с 16:12. След още няколко грешки на "лъвовете" разликата набъбна, а Иран затвори частта с 25:20 и поведе в геймовете.
  Вторият гейм отново започна по-добре за България и поведохме с 4:1. При първото техническо прекъсване авансът отново беше в наша полза 8:5. Отново "песите" обаче съумяха да изравнят при 11:11 и дори поведоха с 13:11. Силна игра на блок на Стефан Чавдаров позволи на "лъвовете" не само да изравнят при 13:13, но и да водят на второто техническо прекъсване – 16:13. От 21:18 не успяхме да затоврим гейма. Иран спаси сетбол при 24:23. Последва размяна на точки до 31:31. На няколко пъти съдиите слагаха край на гейма, но ситуациите бяха преразглеждани с видеоповторения. Иранците стигнаха до сетбол при 32:21 след мощен начален удар на Сайед Мохамед Мусави, а после спряха с блок атаката ни и така увеличиха на 2:0 преднината в геймовете.
  Третият гейм започна равностойно точка за точка до 5:5, когато Иран реализира две поредни и поведе със 7:5 При първото техническо прекъсване "персите" запазиха аванса от две точки – 8:6. Последва ас на Сайед Мусави за 9:6, но нашите изравниха при 12:12. Втората техническа пауза дойде при 16:15 в полза на иранците, но "трикольорите" възстановиха паритета при 18:18. След като Иран поведе с 23:20, тимът успя спокойно да затвори третата част, съответно и мача. Атака на Сабер Каземи подпечата успеха за иранската селекция.
  България: Георги Сеганов, Радослав Парапунов, Аспарух Аспарухов, Георги Петров, Николай Къртев, Стефан Чавдаров - Мартин Иванов-либеро
  Иран: Мир Саеид Маруфлакрани, Сабер Каземи, Милад Ебадипур, Амирхосейн Есфандиар, Масуд Голами, Моджарад Алиашгар - Арман Салехи-либеро